Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

Tämä julkaisu korvaa tekstin, joka julkaistiin Euroopan unionin virallisessa lehdessä C 203, 17.6.2020, s. 7

(2020/C 322/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Λουκάνικο Πιτσιλιάς” (Loukaniko Pitsilias)

EU-nro: PGI-CY-02369 – 15.9.2017

SAN ( ) SMM (X)

1. Nimi (nimet)

”Λουκάνικο Πιτσιλιάς” (Loukaniko Pitsilias)

2. Hakijamaa(t)

Kypros

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Nimeä ”Λουκάνικο Πιτσιλιάς / Loukaniko Pitsilias” käytetään viinissä marinoidusta kypsytetystä ja savustetusta lihavalmisteesta. Sen valmistuksessa ei käytetä säilöntäaineita (esim. nitraatteja, nitriittejä, polyfosfaatteja), arominvahventeita tai muita lisäaineita. Valmistuksessa käytettävät raaka-aineet eivät myöskään sisällä lisäaineita tai säilöntäaineita (esim. nitraatteja ja nitriittejä).

Täytteen valmistuksessa käytettävät raaka-aineet ovat:

— tuore jauhettu sianliha terveistä eläimistä, jotka on teurastettu lainsäädännön mukaisesti (joista on laskettu veri kokonaan ja jotka on jäähdytetty välittömästi). Vastaanotettaessa tarkastetaan väri (luonteenomaisesti vaalea punainen), haju (hyvä) ja sisäinen lämpötila (0–4 °C),

— sian suoli, joka on jo puhdistettu ja suolattu alle 4 celsiusasteessa. Vastaanotettaessa tarkastetaan sen puhtaus ja haju (hyvä),

— kuiva punaviini viinitarhoilta, joilla viljellään paikallista Mavro-lajiketta ja mahdollisesti myös Maratheftiko-lajiketta. Viiniä vastaanotettaessa tarkastetaan aromi (lajikkeelle ominainen), alkoholipitoisuus (12–15 %) ja sokeripitoisuus (alle 4 g/l),

— karkea suola (merisuola),

— korianterimurska (Coriandrum sativum), kuminajauhe (Cuminum cyminum) ja/tai mustapippurijauhe (Piper nigrum),

Tuotteella ”Λουκάνικο Πιτσιλιάς / Loukaniko Pitsilias” on seuraavat ominaisuudet:

Fyysiset ominaisuudet:

Tuote tarjotaan kulutukseen pareittain olevien makkaroiden ketjuna tai yksittäisinä makkaroina.

Kukin yksittäinen makkara on pitkä, kapea ja lieriömäinen.

Yksittäisen makkaran halkaisija: 2–4 cm

Yksittäisen makkaran pituus: 5–40 cm.

Aistivaraiset ominaisuudet:

Väri: Makkaran ulkoväri vaihtelee tummasta vihertävänruskeasta mustaan. Sisältä makkara on vaalea violetti siten, että siinä on säännöllisin välein selkeästi erottuvia valkeita rasvakohtia.

Tuoksu: Savun, punaviinin, korianterin (Coriandrum sativum) ja kuminan (Cuminum cyminum) tuoksu

Maku: Heikosti suolainen erottuvine punaviinin, savun, korianterin, kuminan ja mustapippurin (Piper nigrum) vivahteineen

Kiinteys: Koostumus on yhtenäinen. Leikattaessa jokainen viipale pysyy yhtenäisenä eikä jauhelihaseos hajoa.

Kemialliset ominaisuudet:

Kosteuspitoisuus: 40–60 %

Natriumkloridia: 1,5–3 %

Rasvapitoisuus enintään 35 %.

Tuotetta ”Λουκάνικο Πιτσιλιάς / Loukaniko Pitsilias” voidaan myydä pakattuna tai pakkaamattomana, kokonaisena tai viipaloituna.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Tuotteen ”Λουκάνικου Πιτσιλιάς/ Loukaniko Pitsilias” valmistuksessa käytettävä punaviini tuotetaan yksilöidyllä maantieteellisellä alueella viinitarhoilla, joilla viljellään alueen merkittävintä paikallista Mavro-lajiketta. Nämä viinitarhat sijaitsevat Pitsilian alueella. Alueella tuotetaan viinejä, joilla on tarkistettu alkuperänimitys, ja niillä viljellään mahdollisesti myös Maratheftiko (Vamvakada) -lajiketta.

Pitsilian alueelle ovat tunnusomaisia erityinen maaperän morfologia ja laatu sekä viininvalmistuksessa käytettävien rypäleiden viljelyyn suotuisat ominaisuudet, kuten korkeus merenpinnasta, karu ja jyrkkä maasto, kulunut vulkaaninen maaperä sekä sateettomuus rypäleiden kypsymisen aikaan. Kaikki nämä Pitsilian alueen ilmastoon liittyvät ja morfologiset erityisominaisuudet saavat aikaan alueen viinille erityiset aistinvaraiset ja laatuun liittyvät ominaispiirteet, jotka siirtyvät tuotteeseen ja vaikuttavat sen aistinvaraiseen luonteeseen, koska tuotantoprosessin merkittävä osa on viiniin upottaminen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen ”Λουκάνικο Πιτσιλιάς / Loukaniko Pitsilias” valmistus sisältää seuraavat vaiheet, jotka on toteutettava yksilöidyllä maantieteellisellä alueella: jauhelihan (kuiva-)suolaus ja liottaminen viinissä vähintään kolmen päivän ajan, mausteiden lisääminen, seoksen täyttäminen siansuoleen, suolen sitominen tietyin välein tuotteen ”Λουκάνικο Πιτσιλιάς / Loukaniko Pitsilias””makkaraketjujen” muodostamiseksi, ketjujen savustaminen 2–5 päivän ajan ja tarvittaessa kypsyttäminen kypsytyshuoneessa halutun kosteuspitoisuuden saavuttamiseksi (3.2 kohta).

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tarjontamuodosta (pakattuna vai pakkaamattomana, kokonaisena vai viipaloituna) riippumatta tuotteessa on oltava asianmukainen merkintä, jossa ilmoitetaan sen laitoksen rekisteröity nimi ja tiedot, jossa tuote on valmistettu ja/tai viipaloitu ja pakattu (jos viipalointia ja pakkaamista ei tehdä tuotantolaitoksessa).

4. Maantieteellisen alueen tarkka rajaus

Yksilöity maantieteellinen alue, Pitsilia, tunnetaan vuoristoisuudestaan. Siellä on vähintään 700 metrin korkeudella olevia alueita, jotka kuuluvat hallinnollisesti seuraaviin paikkakuntiin:

Nikosian alue: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosia), Pale Hori, Platanistasa, Polystypos, Saranti, Spilia, Farmakas, Fikardou, Fterikoudi ja Kambi

Larnakan alue: Odou

Limassolin alue: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra ja Chandria.

5. Yhteys maantieteelliseen alueeseen

SMM-tuotteen ”Λουκάνικο Πιτσιλιάς / Loukaniko Pitsilias” nimen rekisteröintihakemus perustuu tuotteen fyysisiin, kemiallisiin ja aistinvaraisiin ominaisuuksiin, jotka ovat kehittyneet ja säilyneet sellaisen tuotantoprosessin tuloksena, joka ei edellytä lisäaineiden tai muiden apuaineiden käyttöä.

Tuotteen ”Λουκάνικο Πιτσιλιάς / Loukaniko Pitsilias” ominaisuudet ovat tulosta tuottajien osaamisesta, joka liittyy erityisesti seuraaviin tekijöihin:

Kukin tuottaja valitsee käytettävän lihan, ja liha valitaan sian eri osista (muista kuin elintärkeistä elimistä), joiden rasvapitoisuus vaihtelee. Näin tuottaja voi lisätä tai vähentää rasvan osuutta. Tuottajat hyödyntävät kokemustaan varmistaakseen, ettei tuotteen ”Λουκάνικο Πιτσιλιάς / Loukaniko Pitsilias” rasvapitoisuus ole yli 35 prosenttia, koska suuri rasvapitoisuus tekisi tuotteen koostumuksesta haluttua pehmeämmän.

Jauhettu liha suolataan sen mukaan, mikä tuottajien kokemuksen perusteella on sopivaa, ja lihaa sekoitetaan säännöllisesti, jotta suola jakautuu tasaisesti ja lopputuotteen suolaisuus on toivotunlainen.

Suolaus ja viiniin upottaminen tehdään samaan aikaan. Suolattua lihaa pidetään viinissä vähintään kolmen päivän ajan ja sitä sekoitetaan säännöllisesti, jotta voidaan varmistaa, että viinille ominaiset maku, aromi ja väri jakaantuvat yhtenäisesti lihaseokseen.

Tuotteelle ”Λουκάνικο Πιτσιλιάς / Loukaniko Pitsilias” luonteenomaiseen voimakkaaseen viinimäiseen tuoksuun ja makuun sekä sisäosan väriin vaikuttavat tarkoituksenmukaisen punaviinin (aromin ja kemiallisten ominaispiirteiden osalta) valinta sekä sen ajan pituus, jona jauhelihaseosta pidetään viiniin upotettuna. Käytetyn viinin tulee olla punaista ja kuivaa ja sen on oltava peräisin viinitarhoista, joilla viljellään alueen merkittävintä (noin 80 prosenttia viininviljelyyn käytettävästä pinta-alasta) paikallista Mavro-lajiketta ja joilla mahdollisesti viljellään myös punaista Maratheftiko-lajiketta.

Suolan ja viinin lisäksi jauhelihaseokseen lisätään myös mausteita.

Suolaus, viinissä liottaminen, mausteiden lisääminen ja valmisteen sekoittaminen ovat tärkeitä tekijöitä tuotantoprosessissa, jotta voidaan varmistaa, että makkarat valmistetaan samasta jauhelihaseoksesta ja että niillä on samat laatuominaisuudet.

Kun seoksella on tuottajan toivomat ominaisuudet, se täytetään sian luonnonsuoleen. Suoli suljetaan ja solmitaan säännöllisin välein, jotta saadaan aikaan tuotteen ”Λουκάνικο Πιτσιλιάς / Loukaniko Pitsilias””makkaraketju”. Suolten täyttämisessä ja sitomisessa tärkeä osa tuottajien osaamista on tehdä pieniä reikiä, joista liiallinen kosteus pääsee pois. Jos kosteus jäisi makkaran sisään, lopputuote olisi erittäin epätasainen, ja siinä olisi ilmataskuja.

Savustaminen on tärkeä osa tuottajien osaamista, koska lopputuotteen maku, tuoksu, koostumus ja väri riippuvat siitä. Savustaminen on myös se tuotantoprosessin vaihe, joka muuttaa tuotteen ”Λουκάνικο Πιτσιλιάς / Loukaniko Pitsilias” ulkoväriä. Väri on savustamisen lopuksi tummempi. Prosessi itse on mieto ja asteittainen kylmäsavustus. Päätös tulen voimakkuudesta, savustamisen kestosta, makkaraketjujen etäisyydestä itse tuleen ja siitä, miten usein makkaraketjujen asentoa savustamossa muutetaan, perustuu tuottajien kokemukseen. Sen tuloksena saadaan savustettu lopputuote muuttamatta makua ja tuoksua, joka on saatu, kun lihaa on liotettu viinissä ja mausteissa. Se, kuinka voimakkaana tulta poltetaan, riippuu sääolosuhteista, jotta voidaan varmistaa, että tuotteen maku ja rakenne eivät muutu. Jos tuli on voimakasta savustamisen aikana, lopputuote on koostumukseltaan rapeampi ja ulkoväri tummempi. Nämä eivät ole toivottavia ominaisuuksia.

Savustaminen ja kypsyttäminen (tarvittaessa) ovat prosesseja, jotka antavat tuotteelle toivotun kosteustason ja sille ominaisen syötäessä kiinteämmän koostumuksen verrattuna samankaltaisiin tuotteisiin, joita ei savusteta eikä kypsytetä.

Pitsilian alueen ilmastolle ovat ominaista viileät kuivat kesät ja leudot talvet. Tämä on yhdessä melko karun rinnemaan kanssa auttanut kehittämään prosessin, jossa lihajalosteita voidaan valmistaa ja säilyttää huoneenlämmössä ja jonka ansiosta perheiden käytettävissä on ollut lihaa ympäri vuoden. Asiantuntemus näiden tuotteiden tuottamisesta on siirtynyt samanlaisena sukupolvelta toiselle. Pitsilian alueen tuottajat käyttävät edelleen tätä osaamista nykyaikaisissa tiloissaan.

Pitsilian alueen maaperä ja ilmasto ovat myös aina vaikuttaneet siihen, että rypäleitä tuotetaan vähemmän kuin muilla alueilla ja niiden mehussa on enemmän polyfenoleja. Muun tuotantoon liittyvän osaamisen ohella tuotteen ”Λουκάνικο Πιτσιλιάς / Loukaniko Pitsilias” tuottajat ovat perineet myös erinomaisen mustan viinin, johon N. Ierides viittaa (1903: Kyproksen lyhyt historia). Tämä vahvistaa entisestään yhteyttä tuotteen ja alueen välillä ja antaa tuotteelle paikalliselle Mavro-viinille ominaisen voimakkaan tuoksun ja maun.

Tuotteen ”Λουκάνικο Πιτσιλιάς / Loukaniko Pitsilias” ominaispiirteet ovat tulosta tuottajien osaamisesta ja alueen oman viinin käytöstä. Juuri siksi tuote onkin saanut maineen Kyproksen parhaana makkarana ”Patifiko Loukanikon” ohella. Tästä kertoo P. Xioutasin vuoden 1978 teos: Kypriaki Laografia ton Zóon (Eläimet Kyproksen kansanperinteessä).

Pitsilian alueen lihajalosteet, myös ”Λουκάνικο Πιτσιλιάς / Loukaniko Pitsilias”, ovat erittäin tiiviissä yhteydessä tähän erityiseen alueeseen, joten kaikissa matkailu- tai ruokatietoa sisältävissä julkaisuissa ja/tai verkkosivustoissa viitataan näihin tuotteisiin (maatalous-, luonnonvara- ja ympäristöministeriön vuoden 2011 julkaisu Gastronomikos Chartis tis Kyprou (Kyproksen ruokakartta) ja Florentia Kithraiotoun vuoden 2009 julkaisu Trofi: aformi schesis (Ruoka: suhteen perusta).

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUVL L 343, 14.12.2012, s. 1.